《雨中游慧山秦氏园林》
清代·张諴

山巅昼忽暝，飒然生凉吹。凭高俯园林，迷濛但空翠。

晴游非不俯，既雨转深邃。假盖问禅僧，下岭款萧寺。

入门旋出门，缓步俄焉至。园丁导我行，幽景天然异。

有泉注作池，其源本第二。云根古苔斑，木杪苍烟腻。

石径小桥通，深院幽篁媚。一览得其全，闲身片时寄。

作者简介：浙江平湖人，字希和，号熙和。乾隆四十二年举人。有《婴山小园诗文集》、《梅花诗话》、《峨嵋山小志》。